32005R1159
L 191/16
JURNALUL OFÍCIAL AL UNIUNII EUROPENE
REGULAMENTUL (CE) NR. 1159/2005 AL PARLAMENTULUI EUROPEAN ȘI AL CONSILIULUI
din 6 iulie 2005
de modificare a Regulamentului (CE) nr. 2236/95 al Consiliului de stabilire a normelor generale de acordare a ajutorului financiar comunitar în domeniul rețelelor transeuropene
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 156 primul paragraf,
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura stabilită în articolul 251 din tratat (2),
întrucât:
(1)
Regulamentul (CE) nr. 2236/95 (3) prevede, inter alia, cofinanțarea de studii privind proiecte de interes comun până la o sumă care nu poate depăși în mod normal 50 % din costul total, în condițiile în care contribuția maximă pentru proiecte din domeniul telecomunicațiilor nu poate depăși 10 % din costul total al investiției.
(2)
Decizia nr. 1336/97/CE a Parlamentului European și a Consiliului din 17 iunie 1997 privind o serie de orientări pentru rețelele de telecomunicații transeuropene (4) precizează care sunt proiectele de interes comun. Experiența aplicării deciziei menționate a arătat că mai puțin de un proiect din douăzeci implică introducerea unui serviciu, restul fiind studii privind introducerea serviciilor. În consecință, impactul direct al ajutorului acordat pentru rețele de telecomunicații transeuropene este limitat.
(3)
Costul introducerii unui serviciu transeuropean bazat pe rețele electronice de comunicații de date este considerabil mai mare decât costul introducerii unui serviciu similar într-un singur stat membru din cauza barierelor lingvistice, culturale, legislative și administrative.
(4)
Costul unui studiu de pregătire pentru un serviciu în sectorul telecomunicațiilor reprezintă un procentaj ridicat din investiția totală necesară pentru introducerea serviciului și, în consecință, studiilor respective li se aplică contribuția maximă autorizată în conformitate cu Regulamentul (CE) nr. 2236/95, ceea ce exclude acordarea unui ajutor pentru introducerea serviciilor. Din acest motiv, impactul direct asupra stimulării introducerii de servicii al ajutorului acordat în conformitate cu regulamentul menționat a fost redus.
(5)
Ajutorul comunitar ar trebui să se acorde cu prioritate proiectelor care au ca scop stimularea introducerii de servicii, contribuind astfel în cea mai mare măsură la dezvoltarea societății informaționale. În consecință, este necesar să se ridice nivelul maxim al contribuției proporțional cu costurile reale implicate de caracterul transeuropean al unui serviciu. Cu toate acestea, creșterea contribuției comunitare ar trebuie să se aplice numai în cazul serviciilor de interes public care trebuie să depășească barierele lingvistice, culturale, legislative și administrative,
ADOPTĂ PREZENTUL REGULAMENT:
Articolul 1
La articolul 5 alineatul (3) din Regulamentul (CE) nr. 2236/95 se adaugă următorul paragraf:
„În cazul proiectelor de interes comun precizate în anexa I la Decizia nr. 1336/97/CE a Parlamentului European și a Consiliului din 17 iunie 1997 privind o serie de orientări pentru rețelele de telecomunicații transeuropene (5), cuantumul total al ajutorului comunitar acordat în conformitate cu prezentul regulament poate ajunge la 30 % din costul total al investiției.
Articolul 2
Prezentul regulamentul intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 6 iulie 2005.